Marosz, Ján, poslanec NR SR (2018-02-02):
Vážený pán podpredseda, vážený pán minister, milí kolegovia, dovoľte, aby som nadviazal na rozpravu, ktorá tu práve prebiehala, a chcem povedať, že pánovi Bastrnákovi a takisto aj pánovi Bugárovi, aj všetkým ostatným sa táto skúsenosť stala poslednýkrát, ak podporia pozmeňujúci návrh, ktorý v závere svojho vystúpenia prečítam, lebo ten náš návrh bude hovoriť o tom, že štát nebude trestať z prvej alebo fackať z prvej a že ten človek bude z toho okresného úradu upozornený, že vypršala vám STK-čka, ale máte tých pätnásť dní, aby ste veci dali do poriadku. Práve chceme reflektovať na to, čo aj kolega Ivan hovoril, že veľa starých ľudí, dôchodcov nedokážu efektívne sa prihlásiť do toho notifikačného systému, aby im prichádzali upozornenia, SMS-ky o termíne vypršania technickej, emisnej kontroly, a my na nich pamätáme a chceme týmto pozmeňujúcim návrhom im pomôcť. Takže verím, že táto skúsenosť sa vám aj cteným poslancom stala poslednýkrát. Nebudem sa vyjadrovať k celému tomuto návrhu zákona, lebo určite je tam množstvo dobrých, potrebných, užitočných vecí. Je tam množstvo vecí, ktoré treba naozaj prevziať z európskej legislatívy a implementovať do našej legislatívy. Ako člen ústavnoprávneho výboru sa ale musím dotknúť zmieňovaného pozmeňujúceho návrhu, ktorý predložil pán poslanec Ježík. Bol som na tomto ústavnoprávnom výbore a bol tam prítomný aj pán štátny tajomník Viktor Stromček. Tento pozmeňujúci a doplňujúci návrh pána poslanca Ježíka naozaj v prílohe hovorí o tom, akým spôsobom má prebiehať rozširovanie siete staníc technických a emisných kontrol. A trošku je také zarážajúce, že naozaj je tu veľmi, veľmi kvalitne pripravený obsiahly zákon a samotná tá kľúčová alebo dôležitá vec, ktorá má vplyv na celú tú sieť staníc technickej, emisnej kontroly, prichádza ako nejaký pozmeňujúci návrh, ktorý v podstate široká verejnosť ani nemá možnosť sa k nemu jednoducho dostať a nemôže včas na to reagovať. Pokiaľ ide aj o pripomienky zo strany ľudí, ktorí už prevádzkujú tieto STK-čky, tak naozaj hovoria, že tento postup je nesprávny a bude mať, toto rozširovanie siete bude mať priamy vplyv na kvalitu výkonu technických a emisných kontrol. A tuto zdôrazníme, že naozaj aj Poliaci tento krok urobili, že išli do takej bezbrehej liberalizácie, a štatistiky hovoria, že došlo k nárastu úmrtí z dôvodu zlého technického stavu vozidiel. Čiže našou povinnosťou je, aby sme aj na toto upozornili, že pozor na vraky, ktoré môžu jazdiť po našich cestách z dôvodu toho, že prešli STK-čkou, ale nie sú vo vyhovujúcom stave. Po tých prvých rozpravách mňa naozaj zaujímalo, že aký je podiel toho ľudského faktoru na to, či auto prejde, alebo neprejde STK-čkou. Lebo naposledy aj pán minister argumentoval tým, však predsa keď ideme na tú STK-čku, sú tam stroje, tie stroje sú certifikované, kalibrované a jednoducho je tam kamerový systém a nie sú veľké ako keby možnosti, že ako tú technickú alebo emisnú kontrolu oklamať. Žiaľ, musím dať aj ten opačný názor, ktorý ľudia, ktorí dlhé roky sa zaoberajú týmto biznisom, hovoria, že je tam veľký a vysoký podiel toho ľudského posúdenia, pokiaľ ide o to, že či auto prejde, alebo neprejde tou technickou kontrolou. No ak sa raz spustí táto bezbrehá liberalizácia, bude to znamenať, že skutočne si budú konkurovať nielen cenou, čo vnímame ako pozitívne, že ak to bude mať lacnejšie tie technické kontroly, len, žiaľ, určite dôsledkom toho bude aj znižovanie kvality vykonávania týchto technických a emisných kontrol. A tu je namieste otázka na pána ministra, ktorú by sme radi potrebovali odpoveď, že aký počet odhadujete rozšírenia tejto siete staníc technických a emisných kontrol, lebo hovoria, že to môže byť až okolo 140 ďalších týchto liniek staníc technickej kontroly a zároveň aký to bude mať dopad aj na dozor alebo dohľad štátu. Lebo je jasné, že súčasný personál, ktorý je na ministerstve dopravy a venuje sa tejto problematike, asi nebude stíhať, keď sa nám budú rozrastať tieto stanice technickej a emisnej kontroly. Takže toto sú také otázky, ktoré potrebujeme, aby sme na ne dostali odpovede. Na druhej strane ale chceme povedať, že sú konkrétne okresy, o ktorých vieme, že ľudia musia aj ráno o piatej vstávať, aby vôbec sa na tu STK-čku dostali. Aj keď ten priemer hovorí, že sú vyťažené na 50 % tie STK-čky, ale naozaj sú okresy, kde už aj v súčasnosti je nedostatok týchto staníc technickej kontroly. Takže z pohľadu takých tých bežných užívateľov vozidiel v okrese, napríklad v okrese Martin, určite tento zákon vítajú všetkými desiatimi, že pribudnú ďalšie možnosti, kde tú STK-čku vykonať. Tak preto máme, máme k tomu taký skôr zdržanlivý, zdržanlivý postoj. No a dotknem sa ešte toho výboru. Pán poslanec Ježík prišiel s týmto pozmeňujúcim návrhom, kde sa v prílohe hovorí o podmienkach toho, ako sa bude rozširovať táto sieť. Keď sme si to, dostali sme to, samozrejme, na stôl až priamo na ústavnoprávnom výbore, podobne ako pán poslanec Ivan, aj nás zarazilo, že je tu veľmi, veľmi neurčito a všeobecne napísané, že teda, že ak ten počet evidovaných vozidiel v okrese vytvára predpoklady na vyťaženie viac ako 25 % kapacity ďalšej kontrolnej linky, tak vtedy môže vzniknúť. Alebo v dobe d) regionálne podmienky dopravnej infraštruktúry vyžadujú zriadenie stacionárnej stanice technickej kontroly nad rámec existujúcej siete STK. A ja som sa pýtal pána poslanca, pán poslanec Ježík, tak čo to znamená, čo sú to tie regionálne podmienky dopravnej infraštruktúry? Pán poslanec mi odpoveď nevedel dať. Obrátil som sa na pána štátneho tajomníka. Pán štátny tajomník, čo to znamená, čo sú to tie regionálny podmienky dopravnej infraštruktúry? Pán štátny tajomník sa odpovedi vyhol. Čiže, žiaľ, musím konštatovať, že ako člen ústavnoprávneho výboru som nedostal uspokojivú odpoveď na to, že akým spôsobom sa nám bude táto, toto rozširovanie siete staníc technickej kontroly uberať. Považujem toto naozaj za problémové. A ja verím, že pán minister nám dá odpovede na tieto otázky, že ako to teda s tou liberalizáciou bude. No a na záver dovoľte, aby som zdôvodnil náš pozmeňujúci návrh, ktorý podávam, podáva pán poslanec Heger, Vašečka a Marosz k vládnemu návrhu zákona o prevádzke vozidiel v cestnej premávke a o zmene a doplnení niektorých zákonov. Jedným z cieľov vládneho návrhu zákona v oblasti úhrad pokút je zavedenie pozitívnej motivácie prevádzkovateľov vozidiel aspoň k dodatočnému splneniu si svojich povinností vyplývajúcich z nepodrobenia vozidla technickej kontrole, emisnej kontrole alebo kontrole originality. Zníženie výšky udelenej pokuty okrem absolvovania príslušnej kontroly prichádza do úvahy aj v prípade, že bude motorové vozidlo vyradené alebo odhlásené. No a cieľom pozmeňujúceho návrhu zákona je posilnenie vládou navrhnutých motivačných nástrojov vedúcich k riadnemu splneniu si povinností prevádzkovateľom motorových vozidiel súvisiacich s povinným absolvovaním technickej kontroly a emisnej kontroly motorového vozidla. Tento predložený pozmeňujúci návrh zákona ešte väčšmi zmierni prísnosť zákona. Hlavnou zmenou je poskytnutie prevádzkovateľovi motorového vozidla väčšieho časového priestoru na dodatočné absolvovanie technickej kontroly, emisnej kontroly alebo kontroly originality. Dodatočné splnenie si uvedených povinností do 15 dní odo dňa doručenia rozkazu bude znamenať úplné upustenie od povinnosti uhradenia pokuty. Dodatočné splnenie si uvedených povinností do 30 dní, resp. 45 dní odo dňa doručenia rozkazu bude znamenať zníženie pokuty o dve tretiny, resp. o jednu tretinu z jej pôvodnej výšky. Verím, že podporou tohto zákona sa už ani pánovi poslancovi Bastrnákovi, ani nikomu z nás, ani bežným občanom nebude stávať, že ich štát doslova vyfacká z prvej. Naozaj ľudia sú zaťažení rôznymi poplatkami a štát má ukázať takú tú svoju priateľskú tvár, že bez toho, aby sme hneď trestali ľudí pokutami len preto, že niečo zabudli, lebo najčastejšou príčinou neuhradenia, alebo teda je zábudlivosť človeka. Tak aby ľudia nezabúdali, tak majú možnosť po tejto výzve dať veci za 15 dní do poriadku. No a teraz samotný ten pozmeňujúci návrh. Vládny návrh zákona o prevádzke vozidiel v cestnej premávke a o zmene a doplnení niektorých zákonov sa mení a dopĺňa takto: V § 149 odsek 6 znie: „Ak bola pokuta uložená za nepodrobenie vozidla technickej kontrole, emisnej kontrole alebo kontrole originality, pokuta sa považuje za uhradenú a) v plnej výške, ak je vozidlo do 15 dní odo dňa doručenia rozkazu 1. podrobené príslušnej kontrole uvedenej v rozkaze, 2. vyradené z evidencie, 3. odhlásené do cudziny alebo 4. dočasne vyradené z evidencie, b) vo výške dvoch tretín, ak je vozidlo do 30 dní odo dňa doručenia rozkazu 1. podrobené príslušnej kontrole uvedenej v rozkaze, 2. vyradené z evidencie, 3. odhlásené do cudziny alebo 4. dočasne vyradené z evidencie, c) vo výške jednej tretiny, ak je vozidlo do 45 dní odo dňa doručenia rozkazu 1. podrobené príslušnej kontrole uvedenej v rozkaze, 2. vyradené z evidencie, 3. odhlásené do cudziny alebo 4. dočasne vyradené z evidencie.“ Poznámka pod čiarou k odkazu 89 znie: „89) § 119 zákona č. 8/2009 Z. z. v znení neskorších predpisov.“ Ďakujem, skončil som.